<classify> ZAIDI ya ekari 200,000 za ardhi kwa ajili ya malisho ya mifugo zimetengwa kwa wafugaji mbalimbali kupitia mpango wa matumizi ya ardhi, unaotekelezwa kwa pamoja kati ya taasisi za serikali na asasi za kijamii katika vijiji vya Alolle na Olengapa vilivyopo Wilaya ya Kiteto mkoani Manyara.Taasisi zinazotarajia kutekeleza mradi huo ni Wizara ya Mifugo na Uvuvi, Tume ya Taifa ya Mipango ya Matumizi ya Ardhi NLUPC, Shirika la Kimataifa la Utafiti wa Mifugo, na asasi ya kijamii ya KINNAPA na kuvihusisha vijiji vya Amei, Loolera, Lembapuli na Lesoit ambavyo kwa pamoja vinaunda jina la Alolle ikiwa ni muunganiko wa vijiji hivyo.Mafanikio hayo yameanza kupatikana hivi karibuni kupitia mradi wa uendelezaji endelevu wa sera na sheria ya ardhi ya Tanzania uliovisaidia vijiji husika kutumia kwa pamoja rasilimali hiyo ya ardhi na zingine zilizopo kwenye mipaka ya vijiji hivyo.Awali mradi huo ulisaidia kutenga ekari 75,000 za ardhi ya malisho katika eneo linalojulikana kama Olengapa, linalotumiwa kwa pamoja na vijiji vinne vya Orkitikiti, Lerug, Ngapapa na Enganguengare vilivyopo katika eneo hilo la malisho katika wilaya hiyo Kiteto.  <topic>: KITAIFA 